Kommissionens forordning (EF) nr. 214/2004

af 6. februar 2004

om fastsættelse af handelsnormer for kirsebær

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2200/96 af 28. oktober 1996 om den fælles markedsordning for frugt og grøntsager(1), særlig artikel 2, stk. 2, og

ud fra følgende betragtninger:

(1) Kirsebær findes i bilag I til forordning (EF) nr. 2200/96 blandt de produkter, for hvilke der skal vedtages normer. For at kunne anvende klare bestemmelser bør Kommissionens forordning (EØF) nr. 899/87 af 30. marts 1987 om fastsættelse af kvalitetsnormer for kirsebær(2), som er blevet ændret mange gange, ophæves og erstattes af en ny forordning. Af hensyn til overskueligheden på verdensmarkedet bør der tages hensyn til den FN/ECE-norm FFV-13 om afsætning og kvalitetskontrol af kirsebær, som anbefales af Arbejdsgruppen for fastsættelse af normer for letfordærvelige produkter og kvalitetsudvikling under De Forenede Nationers Økonomiske Kommission for Europa (FN/ECE).

(2) Vedtagelsen af disse normer skal fjerne produkter af utilfredsstillende kvalitet fra markedet, tilpasse produktionen til forbrugernes krav og lette handelsforbindelserne på grundlag af en loyal konkurrence for således at forbedre produktionens rentabilitet.

(3) Normerne gælder i alle afsætningsled. Transport over en stor afstand, oplagring af en vis varighed eller forskellige håndteringer, som produkterne udsættes for, kan medføre visse ændringer på grund af produkternes biologiske udvikling eller mere eller mindre udtalte letfordærvelighed. Der bør tages hensyn til disse ændringer ved anvendelsen af normerne i de afsætningsled, der følger efter forsendelsesleddet.

(4) Da produkter af kategori "Ekstra" skal sorteres og emballeres særlig omhyggeligt, skal der alene tages hensyn til forringelsen af deres friskhed og fasthed.

(5) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Friske Frugter og Grøntsager -

UDSTEDT FØLGENDE FORORDNING:

Artikel 1

Handelsnormerne for kirsebær henhørende under KN-kode 0809 20 er anført i bilaget.

Normerne gælder i alle afsætningsled på betingelserne i forordning (EF) nr. 2200/96.

I afsætningsleddene efter forsendelsesleddet kan produkterne dog i forhold til normerne udvise en mindre forringelse af friskheden og fastheden, og produkter, der er klassificeret i andre kategorier end kategorien "Ekstra", kan udvise mindre ændringer som følge af deres udvikling og mere eller mindre udtalte letfordærvelighed.

Artikel 2

Forordning (EØF) nr. 899/87 ophæves.

Artikel 3

Denne forordning træder i kraft på tyvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 6. februar 2004.

På Kommissionens vegne

Franz Fischler

Medlem af Kommissionen

(1) EFT L 297 af 21.11.1996, s. 1. Senest ændret ved Kommissionens forordning (EF) nr. 47/2003 (EFT L 7 af 11.1.2003, s. 64).

(2) EFT L 200 af 21.7.1987, s. 1. Senest ændret ved forordning (EF) nr. 46/2003 (EFT L 7 af 11.1.2003, s. 61).

BILAG

NORMER FOR KIRSEBÆR

I. DEFINITION

Normerne gælder for kirsebær af sorter (kultivarer) af Prunus avium L., Prunus cerasus L. og hybrider deraf, der er bestemt til levering i frisk tilstand til forbrugeren; de omfatter ikke kirsebær til industriel forarbejdning.

II. BESTEMMELSER VEDRØRENDE KVALITET

Normerne fastsætter de kvalitetskrav, som kirsebær skal opfylde efter klargøring og emballering.

A. Mindstekrav

Generelt for klasserne gælder under hensyn til tolerancer og særlige bestemmelser for de enkelte klasser, at kirsebær skal være:

- hele

- friske af udseende

- sunde; produkter, der er angrebet af råd eller er forringet i en sådan grad, at de er uegnede til konsum, udelukkes

- faste (afhængig af sorten)

- rene, praktisk taget fri for synlige fremmedlegemer

- praktisk taget fri for skadedyr

- praktisk taget fri for skadedyrangreb

- fri for unormal ydre fugtighed

- fri for fremmed lugt og/eller smag

- forsynet med stilk(1).

Kirsebærrene skal være omhyggeligt plukkede.

De skal være tilstrækkeligt udviklede og udvise tilfredsstillende modenhed. Kirsebærrenes udvikling og beskaffenhed skal muliggøre, at de kan:

- tåle transport og håndtering

- ankomme til bestemmelsesstedet i tilfredsstillende stand.

B. Klasseinddeling

Kirsebær inddeles i følgende tre klasser:

i) Klasse "Ekstra"

Kirsebær i denne klasse skal være af fineste kvalitet. De skal være veludviklede og sortstypiske også med hensyn til farve.

De skal være fri for fejl bortset fra meget små overfladefejl, såfremt de ikke forringer produktets generelle udseende, kvalitet, holdbarhed eller præsentation i emballagen.

ii) Klasse I

Kirsebær i denne klasse skal være af god kvalitet. De skal være sortstypiske.

De kan dog have følgende små fejl, såfremt de ikke forringer produkternes generelle udseende, kvalitet, holdbarhed eller præsentation i emballagen:

- mindre fejl ved formen

- mindre farvefejl.

De skal være fri for solskold, sprækker, trykskader og haglskader.

iii) Klasse II

Denne klasse indbefatter kirsebær, der ikke kan placeres i de højere klasser, men som opfylder ovennævnte mindstekrav.

Følgende fejl kan accepteres, såfremt kirsebærrene bevarer sortens særpræg med hensyn til kvalitet, holdbarhed og præsentation:

- fejl ved formen og ved farven, såfremt bærrene forbliver sortstypiske

- små helede overfladesår, som ikke i større grad påvirker bærrenes udseende og kvalitet.

III. BESTEMMELSER VEDRØRENDE STØRRELSE

Størrelsen bestemmes efter den største diameter i tværsnit. Kirsebær skal have følgende mindstestørrelser:

- Klasse "Ekstra": 20 mm

- Klasse I og II: 17 mm.

IV. BESTEMMELSER VEDRØRENDE TOLERANCER

Følgende tolerancer for kvalitet og størrelse er tilladt for produkter, der ikke opfylder kravene til den angivne klasse, i hver pakning.

A. Kvalitetstolerancer

i) Klasse "Ekstra"

5 % efter antal eller vægt af kirsebær, der ikke opfylder kravene til klassen, men som opfylder kravene til klasse I eller undtagelsesvis falder inden for tolerancerne for denne klasse, bortset fra overmodne bær. Inden for denne tolerance begrænses revnede og/eller ormstukne bær til 2 %.

ii) Klasse I

10 % efter antal eller vægt af kirsebær, der ikke opfylder kravene til klassen, men som opfylder kravene til klasse II eller undtagelsesvis falder inden for tolerancerne for denne klasse. Inden for denne tolerance begrænses revnede og/eller ormstukne bær til 4 %.

Desuden må 10 % af kirsebærrene være stilkløse, hvis overfladen ikke er beskadiget og der ikke løber for meget saft ud.

iii) Klasse II

10 % efter antal eller vægt af kirsebær, der hverken opfylder kravene til klassen eller mindstekravene, dog bortset fra bær, der er angrebet af råd eller udviser andre forringelser, som gør dem uegnede til konsum. Inden for denne tolerance begrænses overmodne og/eller ormstukne bær til 4 %. Overmodne bær må ikke udgøre mere end 2 %.

Desuden må 20 % af kirsebærrene være stilkløse, hvis overfladen ikke er beskadiget og der ikke løber for meget saft ud.

B. Størrelsestolerancer

For alle kvalitetsklasser: 10 % efter antal eller vægt af bær, der ikke har den fastsatte mindstestørrelse, idet diameteren dog ikke må være mindre end:

- 17 mm i klasse "Ekstra"

- 15 mm i klasse I og II.

V. BESTEMMELSER VEDRØRENDE PRÆSENTATION

A. Ensartethed

Indholdet af hver pakning skal være ensartet og må kun bestå af kirsebær af samme oprindelse, sort og kvalitet. Bærrene skal være af ensartet størrelse.

Kirsebær i klasse "Ekstra" skal desuden være ensartede farvede og modne.

Den synlige del af pakningens indhold skal være repræsentativ for hele indholdet.

Uanset de foregående bestemmelser i dette punkt kan kirsebær blandes i salgsemballager af en nettovægt på 3 kg og derunder med friske frugter og grøntsager af forskellige sorter på betingelserne i Kommissionens forordning (EF) nr. 48/2003(2).

B. Emballering

Kirsebær skal emballeres således, at bærrene er rimeligt beskyttede.

Materialerne, der anvendes indvendigt i pakningen, skal være nye, rene og af en kvalitet, der ikke fremkalder ydre eller indre forringelser af produkterne. Anvendelse af materialer såsom papir eller klistermærker med handelsmæssige oplysninger, er tilladt, hvis der anvendes giftfri farve eller lim til påtrykningen eller mærkningen.

Pakningerne skal være fri for fremmedlegemer.

VI. BESTEMMELSER VEDRØRENDE MÆRKNING

Hver emballage skal på samme side være forsynet med følgende oplysninger, anført med bogstaver, som er let læselige, ikke kan udviskes og er synlige udefra:

A. Identifikation

Pakker og/eller afsender: navn og adresse eller et af en officiel myndighed udstedt eller anerkendt mærke. Anvendes der en kode (mærke), skal angivelsen "pakker og/eller afsender (eller tilsvarende forkortelser)" dog anføres i umiddelbar sammenhæng med koden (mærket).

B. Produktets art

- "kirsebær", hvis indholdet ikke er synligt udefra

- "surkirsebær", hvis relevant

- "Picota" eller tilsvarende betegnelse, hvis relevant

- sortsnavn (valgfrit).

C. Produktets oprindelse

Oprindelsesland og eventuelt produktionsområde eller national, regional eller lokal betegnelse.

D. Handelsmæssige oplysninger

Klasse.

E. Officielt kontrolmærke (valgfrit)

(1) Det er dog tilladt, at stilken mangler, hvis huden ikke er beskadiget og forudsat, at der ikke løber for meget saft ud, for så vidt angår surkirsebær og kirsebær af typen "Picota" eller en tilsvarende betegnelse, som naturligt mister stilken ved høst.

(2) EFT L 7 af 11.1.2003, s. 65.